Zr. Ms. Koning der Nederlanden

Zr. Ms. Koning der Nederlanden oli Alankomaiden kuninkaallisen laivaston parkkitakiloitu puskukeulalla varustettu ironclad-tykkivene.

 Suunnittelu 
Alus oli suurin 1800-luvulla Alankomaiden kuninkaalliselle laivastolle valmistettu sotalaiva. Se varustettiin puskurilla, joka työntyi 1,22 metriä ulospäin keulasta. Aluksen kokonaispituus oli 85,03 metriä. Sen leveys oli 15,14 ja syväys 5,94 metriä. Aluksen uppouma oli 5 315 tonnia ja sillä oli 256 hengen miehistö.Gardiner 2002 s. 374

Propulsiojärjestelmä koostui kahdesta Penn & Sonsin valmistamasta compound-höyrykoneesta, joista kumpikin pyöritti omaa 4,876 metrin halkaisijan omaavaa potkuria. Höyry tuotettiin seitsemällä kattilalla, joiden savukaasut poistettiin kolmen hormin kautta. Koneisto tuotti yhteensä 4 400 ihp:tä, mikä mahdollisti 26. heinäkuuta 1877 alkaneissa koeajoissa 11,95 solmun maksiminopeuden. Aluksen varastoissa oli hiiltä 630 tonnia. Alus oli lisäksi varustettu kolmella parkkitakiloidulla mastolla, joiden yhteenlaskettu purjepinta-ala oli 847 neliömetriä.

Tykkitornit olivat ainoastaan 3,3 metriä vesirajan ylipuolella, mutta laitaa voitiin nostaa siirrettävillä seinillä. Torneja voitiin kääntää hydraulisesti. Torneissa oli Armstrongin 279 millimetrin rihlatut suustaladatut tykit. Kukin tykki painoi 25,8 tonnia. Apuaseina oli yläkannelle asennetut neljä Kruppin 120 millimetrin takaaladattavaa tykkiä ja kuusi Hotckissin 37 millimetrin viisiputkista pikatykkiä, jotka oli myös asennettu kansirakenteisiin. Aluksi aluksella oli myös tankotorpedo, mutta ne poistettiin pian palvelukseenoton jälkeen.

Aluksen suojana oli koko aluksen pituudelta oleva valurautainen panssarivyö, joka oli keskeltä 200 millimetriä paksu kaveten päitä kohden 150 millimetriin. Kummankin tykkitornin ja niiden pohjan suojana oli 230 millimetrin panssarilevyt ja tykkitornien kokonaissuoja oli 305 millimetriä. Kansi oli panssaroimaton.

 Valmistus 
B. J. Tidemanin suunnittelema alus tilattiin Amsterdamin telakalta, missä köli laskettiin 31. joulukuuta 1871 nimellä Hr. Mz. Matador. Se laskettiin vesille 28. lokakuuta 1874 ja otettiin palvelukseen 16. helmikuuta 1877. Alus sai lopullisen nimensä Hr. Mz. Koning der Nederlanden rakennustöiden aikana.

 Palvelus 
Syyskuussa 1877 alus oli merikokeissa Pohjanmerellä ja Itämerellä. Alus lähti 3. maaliskuuta 1878 Hollannin Itä-Intiaan ja saapui 6. toukokuuta Acehiin. Alus jatkoi matkaansa Bataviaan, jonne se saapui kesäkuussa. Elokuusta marraskuuhun alus oli kunnostettavana Surabayassa. Vuoden lopun alus oli Bataviassa liitettynä apulaivueeseen.

Touko-kesäkuussa 1880 alus kävi Timorin saaristossa ja maaliskuusta elokuuhun 1881 se oli Cirebonissa.

Vuonna 1890 aluksen 37 millimetrin tykit vaihdettiin kahteen 75 millimetrin ja neljään 37 millimetrin tykkiin. Alus poistettiin palveluksesta 1. huhtikuuta 1895. Muutostyöt majoitus- ja vartioalukseksi aloitettiin Surabayan telakalla elokuussa 1896. Aluksen neljä 120 millimetrin ja kaksi 37 millimetrin tykkiä säilytettiin. Alus palautettiin palvelukseen 1. joulukuuta 1899.

Vuodesta 1920 vuoteen 1922 alus oli sukellusvenemiehistöjen vastaanotto- ja majoitusaluksena. Se sytytettiin tuleen Surabayassa, minkä jälkeen se upotettiin 2. maaliskuuta 1942 pyrittäessä estämään sen joutuminen japanilaisten käsiin.

Lähteet

 Viitteet 

Luokka:Alankomaiden laivaston sotalaivat